Universis presentes litteras inspecturis, Nos, Petrus Vaillant, cantor de Conada et Johannes Barre, presbiter, arbitri arbitratores seu amicabiles compositores de et super certis processibus motis et pendentibus coram venerabilibus viris et dominis conservatoribus approbatis Universitatum Parisius et Orleanensis inter venerabiles religiosos dominos abbatem et conventum sancti Satiri ordinis sancti Augustini diocesis Bituricencis, venerabiles priores de Jars et sancti Theobaldi, de membris dicte abbatie sancti Satiri, scolares in dictis universitatibus studentes adjunctos et actores, ex una parte; et Martinum Mauchaussé, Petrum Toustée et Johannem Marion, parrochianos ecclesie parrochialis de Meva, diocesis Autissiodorensis, reos, parte ex altera..... pronunciamus hanc nostram sentenciam in hunc modum qui sequitur, videlicet quod dicti abbas et conventus nullum jus habent levandi et percipiendi decimam vitulorum et porculorum superdictis reis, sed solum tenentur et de cetero tenebuntur dicti rei ad solvendum veram decimam agniculorum dictis actoribus et pro decima solvendi de duodecim agniculis unum agniculum, si vero solum sint decem in uno tecto ipsi similiter tenebuntur dicti rei solvere dictis actoribus unum agniculum pro decima, si vero in eadem domo sint agniculi in minori numero quam in denario, dicti abbas et conventus habebunt electionem levandi pro decima pro quolibet agniculo unum denarium aut reservare eosdem agniculos destinandos et computandos cum aliis agniculis anni proxime futuri. De lana autem bidentum mutonum primarum et primorum indifferenter tenebuntur dicti rei solvere dictis actoribus de duodecim velleribus unum vellus pro decima, expensis factis in prefatis processibus hinc inde compensatis, de consensu partium, lecta, lata per nos prefatos anno Domini millesimo quadringentesimo septuagesimo primo, die sabbati vicesima quarta mensis augusti... presentibus domino Johanne Rossignel, abbate sancti Laurentii de abbatia, venerabilibus et religiosis viris fratribus Johanne Chevalier curato dicti loci sancti Laurencii de abbacia, Johanne Banelli priore de Traciaco, prefate abbatie sancti Laurentii... et rogavimus venerabilem virum dominum officialem conadensem ut in robur premissorum sigillaret hanc presentem cartam sigillo officialatus curie Conade.